Departement verdedig hoë pos vir Zuma se dogter | Maroela Media
"Thuthukile Zuma se aanstelling is in ooreenstemming met die reëls en regulasies wat die aanstelling van mense in regeringsdepartemente reguleer," het Siya Qoza, woordvoerder van die departement, in 'n verklaring gesê.
"Die minister het slegs haar kapasiteit om die werk te doen sowel as haar kwalifikasies oorweeg." Qoza sê Thuthukile se familiebande is nie in ag geneem nie.
Die Mail&Guardian het Vrydag berig dat Thuthukile "moontlik geskiedenis gemaak het as Suid-Afrika se jongste personeelhoof van 'n minister se kantoor". Sy verdien glo sowat R1 miljoen per jaar.
Volgens die berig is die pos moontlik ook nie geadverteer nie. Thuthukile het glo voorheen saam met Siyabonga Cwele, minister van telekommunikasie en posdienste, gewerk by die Staatveiligheidsagentskap.
Thuthukile is die jongste van president Zuma se vier dogters saam met sy eksvrou Nkosazana Dlamini-Zuma. Dlamini-Zuma is 'n voormalige minister en is tans die voorsitter van die Afrika-Unie-kommissie.
Thuthukile het 'n honneursgraad in Antropologie aan die Universiteit van die Witwatersrand.
Qoza sê die departement se menslike hulpbronbestuur-afdeling het die versekering gegee dat daar geen klagtes oor Thuthukile se aanstelling was nie.
Volgens die 2014 begroting vir nasionale uitgawes, is die personeelhoof van die departement van telekommunikasie en posdienste verantwoordelik vir 'n begroting van R4,1 miljoen.
Die pos van personeelhoof word as 'n baie magtige posisie gesien, met die posbekleër wat verantwoordelik is vir die oorhoofse bestuur van personeel sowel as die kantoor se begroting.
…….familiebande is nie in ag geneem nie…..???? Hie-hie! Korupsie sal saam met ons vir nog laaannnk wees!!!!
Ag nee werklik, Maroela! Julle gebruik nie goeie Afrikaans in julle berigte nie!
"Qoza sê Thuthukile se familiebande is nie in ag geneem nie". So het ek al vele soortgelyke foute raakgelees.
Ek dink dit is tyd dat julle 'n bietjie na die bevoegdheid van julle proefleser kyk!
Enige politieke aanstelling sal deur hulle verdedig word, enig kader ontplooing sal deur hulle vededig word, Robert McBride se aanstelling as hoof van Opod is deur hulle verdedig, dis net 'n manier om vir ons middelvinger te wys en die boodskap vir ons te laat verstaan hulle maak soos hulle wil en niks en niemand sal hulle keer nie.
genade daar is so baie kinders van Zuma waar gaan dit end. Korupsie is betrokke ek sal ook haar salaris wil verdien.